钦定古今图书集成/明伦汇编/氏族典/第588卷 > 《凌迪知万姓统谱》 > 成公绥
## 钦定古今图书集成/明伦汇编/氏族典/第588卷 > 《凌迪知万姓统谱》 > 成公绥

按《晋书成公绥传》：“绥字子安，东郡白马人也。幼而聪
敏，博涉经传。性寡欲，不营资产，家贫岁饥，常晏如也。
有俊才，词赋甚丽，闲默自守，不求闻达。时有孝乌，每
集其庐舍，绥谓有反哺之德，以为祥禽，乃作赋美之。
又以赋者贵能分赋物理，敷演无方，天地之盛，可以
致思矣。历观古人，未之有赋，岂独以致丽无文难以
辞赞。不然，何其阙哉！”遂为《天地赋》。张华雅重绥，每见
其文，叹伏以为绝伦，荐之太常，征为博士。历秘书郎，
转丞，迁中书郎。每与华受诏并为诗赋，又与贾充等
参定律法。泰始九年卒，年四十三。所著诗赋杂笔十
馀卷行于世。